钦定古今图书集成/历象汇编/庶征典/第179卷 > 《魏书》 > 《蝗虫占》
## 钦定古今图书集成/历象汇编/庶征典/第179卷 > 《魏书》 > 《蝗虫占》

人君用刑暴酷，贪叨无厌，则蝗虫为害，吏贪不禁，螟
螣乃生。董仲舒曰：“佞臣辅君，以贪苛之政，邪臣在位，
则虫食苗茎；佞臣在朝，则虫食苗节；君用奸贼，虫食
苗根。”京房曰：“臣安禄，厥灾虫食苗根。”《握镜》曰：“蝗虫食
苗根，咎在女主。一曰：臣专禄。蝗虫多食物根用事，好
贪弊恶生，则孽虫食物心。”

“蝗虫昼夜食禾茎”，咎人君赋敛，重夺民财。

蝗虫生即飞，人民急；移徙不飞，苛政克。

蝗虫食草木根，咎在女主及社稷。

蝗虫如雨食木，其年兵起，臣强君弱。

蝗虫生落，赤头黑身，或黑头赤身，皆政克，盗贼兴。
蝗虫飞，从他来，忽生不出，三年兵大起。一曰：“从他处
来，忽死而堕，不出三月，兵大起。”

周

### 桓王二年鲁螟

按《春秋》鲁隐公五年：“秋九月，螟。”

〈注〉虫食苗心者为灾，故《书》。〈疏〉正义曰：《释虫》云：“食苗心螟，食叶蟘，食节贼，食根蟊。”舍人曰：“食苗心者名螟，言冥冥然难知也。”李巡曰：“食禾心为螟，言其奸冥冥难知也。食禾叶者，言其假贷无厌，故曰蟘也。食其节者，言其贪狠，故曰贼也。食其根者，言其税取万民财货，故曰蟊也。”孙炎曰：“皆政贪所致，因以为名。”郭璞曰：“分别虫啖食禾所在之名耳。”李巡、孙炎以政致为名，舍人、郭璞以食处为名。陆玑《疏》云：“旧说，螟蟘、蟊贼，一种虫也。如言寇贼、奸宄，内外言之耳。故犍为文学曰：‘此四种虫皆蝗也’。”

按《公羊传》：螟何以书？记灾也。　按《糓梁传》：“螟，虫灾也。
甚则月，不甚则时。”　按胡传：“虫食苗心曰螟，食叶曰
螣，食节曰贼，食根曰蟊。”国以民为本，民以食为天。《诗》
云：“螟螣害稼也。”《春秋书》螟，记灾也。圣人以是为国之
大事也，故书。

按：《汉书五行志》：隐公五年“秋，螟。”董仲舒、刘向以为“时
公观渔于棠”，贪利之应也。刘歆以为又逆臧釐伯之
谏，贪利区霿，以生裸虫之孽也。

五年，鲁螟。

按：《春秋》鲁隐公八年“九月，螟。”

〈注〉高氏曰：“书《螟》者三，隐二，庄一，螽十有一，桓一，馀皆僖公之后。螟食苗心，螽无所不食，其为灾也，螟轻而螽重。《春秋》之初，灾之轻者亦书之，及其久也，轻者不胜书，书其重者耳。不然，岂庄公之后二百年皆无螟耶？”

按：《汉书五行志》隐公八年“九月，螟时郑伯以邴将易
许田，有贪利心。”

十三年秋，鲁螽。

按《春秋》，鲁桓公五年，“秋螽。”　按《公羊传》。何以书？记
灾也。　按《穀梁传》：“螽虫灾也。甚则月，不甚则时。”
按《汉书五行志》，桓公五年“秋，螽。”刘歆以为贪虐取民。
则螽，介虫之孽也，与鱼同占。刘向以为介虫之孽，属
言不从。是岁，公获二国之聘，取鼎易邑，兴役起城，诸
螽略皆从董仲舒说云。

### 庄王九年秋鲁螟

按《春秋》，鲁庄公六年，“秋，螟。”

按：《汉书五行志》：严公六年“秋，螟。”董仲舒、刘向以为，先
是卫侯朔出奔齐，齐侯会诸侯纳朔，许诸侯赂，齐人
归卫宝，鲁受之，贪利应也。

### 襄王七年鲁螽

按《春秋》鲁僖公十五年“八月，螽。”　按《穀梁传》：“螽虫灾
也。甚则月，不甚则时。”

按：《汉书五行志》，“釐公十五年八月，螽。”刘向以为先是
釐有咸之会，后城缘陵，是岁复以兵车为牡丘会，使
公孙敖帅师及诸侯大夫救徐兵。比三年在外。
三十三年，鲁螽。

按《春秋》鲁文公八年，“秋，螽。”

〈注〉杜氏曰：“为灾，故书。”

按：《汉书五行志》：文公八年“十月，螽时公伐邾，取须朐，
城郚。”

### 定王六年鲁螽

按《春秋》，鲁宣公六年：“秋八月，螽。”

〈注〉杜氏曰：“为灾，故书。”

按：《汉书五行志》宣公六年“八月螽。”刘向以为先是时
宣伐莒，向后比再如齐，谋伐莱。

十一年秋，鲁螽。

按《春秋》，鲁宣公十有三年，“秋，螽。”

按：《汉书五行志》：宣公十三年：“秋，螽公孙归父会齐伐

按《春秋》鲁宣公十五年：“秋螽。冬，蝝生。”

〈大全〉高氏曰：“人事感于此，则物变应于彼。宣公为国，虚内以事外，去实而务华，烦于朝会、聘问赂遗之末，而不知务其本者也，故戾气应之。六年螽，七年旱，十年大水，十有三年又螽，十有五年复螽，府库匮，仓廪竭，调度不给，而言利克民之事起矣。

按《公羊传》未有言蝝生者，此其言蝝生何？蝝生不书，
此何以书？幸之也。幸”之者何尤？曰受之云尔。受之云
尔者何？上变古易常，应是而有天灾，其诸则官于此
焉变矣。　按《穀梁传》“蝝非灾也。”其曰“蝝，非税亩之灾
也。”

按：《汉书五行志》：宣公十五年：“秋，螽、宣亡熟，岁数有军
旅。冬，蝝生。”刘歆以为，“蝝，蚍蜉之有翼者，食谷为灾，黑
眚也。”董仲舒、刘向以为，蝝，螟始生也。一曰，螟始生，是
时民患上力役，解于公田。宣是时初税亩，税亩，就民
田亩，择美者税其什一，乱先王制而为贪利，故应是
而蝝生，属蠃虫之孽。

### 灵王六年鲁螽

按《春秋》，鲁襄公七年“八月，螽。”

〈注〉“为灾。”故书。

按：《汉书。五行志》，襄公七年“八月螽。”刘向以为先是襄
兴师救陈，滕子、郯子、小邾子皆来朝。夏，城费。

### 敬王三十七年冬鲁螽

按《春秋》鲁哀公十有二年冬十有二月，螽。　按《左传》，
“季孙问诸仲尼，仲尼曰：‘丘闻之，火伏而后蛰者毕’。”今
火犹西流，司历过也。　按《公羊传》，“何以书？记异也。何
异尔？不时也。”

按：《汉书五行志》：“哀公十二年十二月，螽。”是时哀用田
赋。刘向以为春用田赋，冬而螽。

三十八年，鲁螽。

按《春秋》，哀公十有三年：“秋九月，螽。十有二月，螽。”

〈大全〉高氏曰：“周之九月，夏之七月也，其为农灾，又非冬十二月之比也。”吕氏曰：“此年九月螽，又十二月螽，阴阳错乱甚矣，当世君臣亦可以自省矣。”襄陵许氏曰：“《春秋》书鲁人事，至用田赋；书鲁大灾，至于二年二螽，见其重赋害民，伤禾致异，民力已穷，天命巳去，君子之心于鲁已矣。”

按：《汉书五行志》，哀十三年，“九月螽，十二月螽，比二螽，
虐取于民之效也。”刘歆以为，周十二月，夏十月也。火
星既伏，蛰虫皆毕，天之见变，因物类之宜，不得以螽，
是岁再失闰矣。周九月，夏七月，故《传》曰：“火犹西流，司
历过也。”